Ramsey om Özil: - Kommer til å skape masse for oss
- I'm a Gunner, var Mesut Özils første ord da han snakket med pressen for første gang som Arsenal-spiller. Men i storsigneringens første kamp i Premier League, var det utskjelte Aaron Ramsey som viste frem «kanonen» - i form av en kruttladet høyrefot. Med sine to scoringer i andre omgang - der den første var et knallhardt volleyskudd fra 15 meter - avgjorde waliseren i Arsenals favør.22-åringen var en av Arsenals mest utskjelte spillere i fjor, men denne sesongen har han kanskje vært Wengers beste mann og har spilt fra start i alle kampene. - Jeg er kjempefornøyd med å score igjen. De siste sesongene har jeg kommet til mange scoringsmuligheter, men har kanskje manglet det siste lille foran mål, sier Ramsey, ifølge BBC. Det var enorme forventninger knyttet til Mesut Özils første Arsenal-kamp. 400 millioners-mannen begynte nedbetalingen nærmest direkte. Ti minutter ut i debuten tok han ned en langpasning fra Gibbs med en utsøkt touch, før han fant Giroud inne foran mål. Spissen satte kontant inn 1-0 for Arsenal.- Du ser hvordan han spiller de fine stikkerne. Han kommer til å skape mange sjanser for oss, sier Ramsey om Mesut Özil. - De har hentet en superstjerne - et fotballgeni, men han jobber også knallhardt. De har fått et arbeidsjern, sa TV 2-ekspert Claus Lundekvam i pausen. Walcott kunne fort scoret på to-tre mål i første omgang - etter at han ble spilt fri av Giroud og Özil - men engelskmannens avslutninger var av det dårlige slaget. Andre omgang var så vidt i gang da Koscielny satte inn en hodeløs takling på Adam Johnson. Soleklar straffe og innbytter Craig Gardner ekspederte straffesparket kontant i mål. Sunderland fikk tydeligvis ekstra energi av scoringen og de neste minuttene var laget nære på å score to ganger - men begge gangene vinket assistentdommeren for offside.Så var det klart for Aaron Ramsey-show - ganger to: 1: På pasning fra Jenkinson klinket han til på direkten og Westwood i buret rakk nesten ikke å reagere før ballen forsvant kontant i nettet. 2-1. 2: Ti minutter senere ble han spilt igjennom etter flott Arsenal-spill og fikk en enkel jobb med å lirke ballen inn i mål. 3-1. Wenger ville trygge ledelsen og byttet inn Vermaelen og Monreal for Özil og Walcott - og dermed endte det 3-1 til Arsenal. PS! Sunderland-manager Paolo Di Canio ble utvist. - Han kom bort til meg og sa at hvis jeg fortsatte på denne måten, så ville jeg bli vist opp på tribunen. Jeg svarte «hvis du vil gjøre en perfekt jobb, så viser du meg ut» - og det var det han gjorde. Jeg kommer aldri til å invitere en dommer til å gi meg rødt kort igjen, sa Di Canio, ifølge BBC.
(Sunderland - Arsenal 1-3) Det var enorme forventninger knyttet til Mesut Özils (24) Arsenal-debut, men i tyskerens første kamp var det Aaron Ramsey (22) som stjal showet.